Arriba el tercer festival de teatre d'ombres Il·luminAR-TE 2018
10 de gener 2018

![](/media/gqfduolx/90rrss-iluminarte_cuerpo1.jpg)  
  

​El festival de teatre d'ombres Il·luminAR-TE 2018, l’únic festival de teatre d'ombres d'Espanya, arriba a la tercera edició carregat d'obres teatrals, tallers, cinema, conferències i exposicions. Este projecte, iniciat per la regidoria de Joventut de l'Ajuntament de Sagunt en col·laboració amb Teatres de la Llum, pretén en esta edició donar cabuda a un ventall de disciplines més ampli dins de les arts escèniques.

  
La iniciativa comptarà amb la participació tant de companyies teatrals locals com de la resta d'Espanya i internacionals. El festival tindrà com a seu principal el Casal Jove del Port de Sagunt, però també se celebrarà una activitat en el Centre Cultural Mario Monreal.  
  
L'edició d'enguany seguix apostant pel públic familiar, però també inclou una sessió per a públic adult. La programació inclou huit obres, dos exposicions, una conferència, tres tallers familiars de llums i ombres, i dos projeccions de cinema.  
  
El regidor de Joventut, Guillermo Sampedro, afirma que este festival “**seguix creixent amb noves activitats com la xarrada, que esperem servisca de trobada per a la gent del teatre, o l'exhibició de curtmetratges, però també amb més tallers i més espectacles, fins a huit. A més, mantenim la campanya escolar per als col·legis i l'ampliem als instituts del municipi. Enguany, en la tercera edició, hem volgut augmentar la qualitat dels muntatges i per això hem buscat diversos espectacles premiats, a més de comptar amb una companyia de la República Dominicana i altres dos companyies mixtes a mig camí entre l’Argentina i Barcelona. Per açò, esperem que la gent s'anime a participar en els tallers i a gaudir de les obres de l'únic festival de teatre d'ombres que es fa a Espanya**”.  
  
El cicle d'obres teatrals, que se celebrarà en el Casal Jove, començarà el divendres 19 de gener a les 18 h amb _Explorers_, de la companyia local Apaga y vámonos, formada per actors i actrius amb diversitat intel·lectual. El 20 de gener a les 12 h, la companyia catalano-argentina El Guecko con Botas oferirà _Ombres que conten contes_, i a les 18 h la companyia andalusa A la Sombrita interpretarà _Un trocito de luna_, obra que tracta sobre els desitjos que es fan realitat gràcies a la cooperació.  

  

![](/media/4lte3tgr/89img_20180110_131453_cuerpo.jpg)  

El diumenge 21 de gener a les 12 h, la companyia andalusa Titiritran interpretarà _Arturo y Clementina. Concierto para piano y teatro de objetos_, una història que parla sobre la igualtat i Premio Especial FETEN 2016 i Palma del Río 2016.

  

El dissabte 27 de gener a les 12 h, la companyia asturiana La Sonrisa del Lagarto oferirà _La Mona Simona_, guanyadora del premi FITIJ 2017 de Santo Domingo. El mateix dia, a les 18 h, la companyia argentina Valeria Guglietti portarà l'obra _Mano y Mano,_ espectacle que submergix el públic en el món oníric d'un home enamorat. El dia 27 de gener finalitzarà a les 21 h amb l'espectacle _Sueños & Sombras_, de la companyia local Teatres de la Llum i dirigit a un públic adult.

El cicle d'obres finalitza el diumenge 28 de gener a les 12 h amb Años Luz, de la companyia asturiana Luz Micro y Punto, que parla dels somnis i desitjos, de l'amistat i la força d’eixa unió. A més d'estes obres, el divendres 26 a les 20 h s'oferirà la mostra dels tallers familiars de llum i ombres: _Llum i ombres amb paper, L’univers de les ombres: Escenografies de llum, y Sombras y manos._

A part de les representacions, el programa inclou dos exposicions. El Centre Cultural Mario Monreal acollirà l'exposició _La Conica Laconica. Perseguidores d’Ombres_, del 15 al 30 de gener. Per la seua banda, el Casal Jove del Port de Sagunt acollirà del 17 al 30 de gener l'exposició _Llums i ombres. Un viatge pel teatre d’ombres_, preparada per la companyia Teatres de la Llum, que mostra part de la història del teatre mil·lenari d'ombres i la seua evolució.

L'arquitecte, iluminador i constructor d'espais teatrals Ximo Rojo impartirà la conferència _Entre las sombras de lo efímero_. Rojo és el director de producció del Festival Russafa Escènica i guanyador de la Mostra de Cinema de València 2009, el dijous 25 de gener a les 19 h en el Casal Jove. Amb ell s'iniciarà un espai per a la trobada amb artistes que utilitzen la llum com a element de creació.

Finalment, la programació inclou la projecció de pel·lícules de Charlotte Reiniger, cineasta alemanya famosa per les seues pel·lícules d'animació amb siluetes. Les pel·lícules que es projectaran seran _Las Aventuras del Príncipe Ahmed_, el 20 de gener a les 16.30 h en el Casal Jove del Port de Sagunt, i una selecció de curtmetratges de la mateixa cineasta, el 27 de gener a les 16.30 h també en el Casal Jove.

![](/media/qbdjelkg/89img_20180110_131801_cuerpo2.jpg) 

*   [](http://www.facebook.com/sharer.php?u=https://aytosagunto.es/va/actualitat/arriba-el-tercer-festival-de-teatre-d-ombres-il-luminar-te-2018/ "Facebook")
*   [](http://twitter.com/share?url=https://aytosagunto.es/va/actualitat/arriba-el-tercer-festival-de-teatre-d-ombres-il-luminar-te-2018/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/arriba-el-tercer-festival-de-teatre-d-ombres-il-luminar-te-2018/ "Linked In")
*   [](mailto:?body=https://aytosagunto.es/va/actualitat/arriba-el-tercer-festival-de-teatre-d-ombres-il-luminar-te-2018/)